Në 5 vitet e fundit sa ankesa keni pasur për mbylljen e platformave të caktuara online, lojëra si roblox etj, të cilat i përdorin të miturit me arsyen se janë të rrezikshme, për sigurinë e tyre.
Referuar shkronjës “c”, të pikës 2, të nenit 3 të Ligjit nr. 54/2024 “Për komunikimet elektronike në Republikën e Shqipërisë”, AKEP nuk ka kompetencë ligjore të shqyrtojë përmbajtjet e komunikimeve elektronike, pra as përmbajtjet e faqeve të internetit apo llojin e aktivitetit të tyre.
Referuar shkronjës “ç”, të pikës 2, të nenit 30 të Ligjit nr. 54/2024 “Për komunikimet elektronike në Republikën e Shqipërisë”, dhe shkronjës “e”, pika 1, të nenit 9, si dhe pikës 9 të Aneksit E, të Rregullores së AKEP nr. 47, datë 26.10.2017 “Për zbatimin e regjimit të Autorizimit të Përgjithshëm”, çdo operator/ sipërmarrës që ofron shërbime/ rrjete të komunikimeve elektronike sipas regjimit të Autorizimit të  Përgjithshëm, duhet të respektojë kufizimet e transmetimeve të përcaktuara me përmbajtje të paligjshme ose të dëmshme, nga organet kompetente të parashikuara në legjislacionin respektiv.
Bazuar në këtë përcaktim ligjor, AKEP përcjell tek sipërmarrësit që ofrojnë shërbimin internet (ISP) në Republikën e Shqipërisë, kërkesat e autoriteteve kompetente ligjzbatuese, për mbyllje domainesh apo faqesh interneti, të konstatuara në shkelje ligjore.
Lidhur me kërkesat për mbyllje platformash/aplikacionesh, sqarojmë se nga pikëpamja teknike dhe operacionale bllokimi apo mbyllja e aplikacioneve nuk është i realizueshëm nga ana e ISP-ve. ISP-të operojnë në nivelin e ofrimit të aksesit në rrjet dhe nuk kanë kontroll mbi infrastrukturën aplikative, serverët, sistemet e shpërndarjes së përmbajtjes apo mekanizmat e menaxhimit të platformave si Google
Play Store, Apple App Store, Instagram, Facebook etj.
Këto platforma funksionojnë mbi infrastruktura të centralizuara dhe të shpërndara globalisht, të administruara ekskluzivisht nga subjektet pronare, përmes sistemeve të tyre të brendshme të publikimit, validimit, çertifikimit dhe shpërndarjes së aplikacioneve. ISP-të nuk disponojnë akses administrativ, logjik apo fizik për të ndërhyrë në nivel aplikacioni, për të modifikuar, filtruar apo fshirë përmbajtje specifike brenda këtyre shërbimeve.
Në kuadër të kompetencave dhe detyrimeve ligjore e rregullatore në fuqi, masat e bllokimit që mund të zbatohen nga AKEP për domain-et “.al”, si dhe nëpërmjet ISP-ve, kufizohen në nivel të emrit të domain-it (DNS blocking), adresës IP ose URL-së së plotë, sipas rastit, dhe aplikohen në mënyrë të përgjithshme mbi burimin e  dentifikuar. Nuk është e realizueshme që, përmes ISP-ve, të kryhet bllokim selektiv në nivel të përmbajtjeve individuale (p.sh. video, postime, seksione specifike brenda një platforme) apo në nivel të funksionaliteteve të brendshme të një aplikacioni.
Sqarojmë se, i vetmi rast kur ISP-ve ju është përcjellë kërkesa për mbyllje aplikacioni, ka qenë kërkesa e ardhur nga Autoriteti Kombëtar për Sigurinë Kibernetike (AKSK), në zbatim të Vendimit të Këshillit të Ministrave nr. 151, datë 6 Mars 2025, “Për marrjen e masave të përkohshme për shmangien e ndikimeve negative të platformës on-line “TikTok””. AKEP ka përcjellë kërkesën e AKSK-së tek ISP-të, për marrjen e masave të nevojshme për bllokimin e aksesit në aplikacionin TIK TOK dhe infrastrukturën e tij dixhitale në territorin shqiptar. Lista e domaineve/url-ve, të përcaktuara nga institucione ligjzbatuese, me përmbajtje të paligjshme ose të dëmshme, për të cilat është kërkuar bllokimi i aksesit nga ISP-të, është publike dhe mund të aksesohet në faqen zyrtare te AKEP-it, në linkun e mëposhtëm: https://akep.al/publikime/lista-e-domaineve-linkeve-per-bllokim-aksesi/ 2. Cilat kanë qenë këto lojra dhe platforma? AKEP nuk ka informacion për këtë gjë. 3. Cilat kanë qenë arsyet e ankesave, rekrutim i të miturve në krime, grooming, etj? AKEP nuk ka informacion për këtë gjë. 4. Cilët kanë qenë aktorët që i kanë bërë këto ankesa, prindërit, institucione të tjera, etj? AKEP nuk ka informacion për këtë gjë. 5. Cfarë masash janë marrë më pas për këto platforma dhe lojëra? AKEP nuk ka informacion për këtë gjë.

